als_Latn dik_Latn azb_Arab
Provokimi i radhës, - kështu është komentuar nga pjesa më e madhe e njerëzve.
Mesazh shumë i bukur paqeje dhe faljeje,-kështu e pashë dhe dua ta komentoj unë. Në këtë mënyrë vërtetojmë edhe një herë që nuk ka gjëra të këqija dhe të mira, nuk ka të vërteta absolute, ka vetëm perceptim dhe interpretim të gjërave. Dhe meqë me urrejtje, inat e terror jemi të tejmbushur, unë zgjodha të marr mesazhin pozitiv të kësaj kopertine: faljen.
Falja, një gjest i konsideruar hyjnor! E kush mund ta përkrahë më shumë sesa feja faljen si koncept e si gjest? A nuk është pikërisht ky misioni i fesë? Promovimi i paqes, i dashurisë, vëllazërisë... “Nëse dikush të gjuan në njërën faqe, ti ktheji tjetrën” – janë këto fjalët e arta që ka thënë Jezu Krishti. Për fat të keq, janë të shumtë ata që jo vetëm nuk janë dakord me këtë shprehje, por me veprime bëjnë krejt të kundërtën, duke shkuar deri në ekstrem. Nëse dikush të gjuan në njërën faqe, ti merr armën dhe vrite. Jo! Feja nuk e thotë këtë. Asnjë fe në botë! Si Jezu Krishti, Muhamedi, Buda e cilido lider fetar e shpirtëror faljen e kanë pasur në bazë të predikimeve të tyre. E njerëzit çfarë bëjnë? Në vend që të falin, shkojnë e përdorin hakmarrjen për të justifikuar veprimet e tyre në emër të fesë, që vetëm hakmarrëse nuk është!
Por falja po bëhet një koncept gjithnjë e më i largët për shumë njerëz. Nuk e di pse dhe si është përhapur kaq shumë ideja se kush fal është i dobët, se falja është dobësi! Nuk jam absolutisht dakord. Për mua njerëzit e dobët hakmerren. Njerëzit e fortë falin. Në një botë dhe shoqëri të dhunshme si kjo e jona, mendoj se ka ardhur koha të promovojmë më shumë dhe më fortë faljen. Sa paqësore dhe e bukur do të ishte bota sikur të kishte më shumë njerëz që dinë të falin! Sa shumë jetë njerëzish do të ishin shpëtuar! Sa shumë fëmijë e të rinj nuk do të rrinin të ngujuar nëpër shtëpi, për vite më radhë, nga frika e hakmarrjes! Sa shumë dashuri të mëdha nuk do të kishin përfunduar! Sa shumë nëna e baballarë nuk do të ishin futur në varr pa u folur më parë fëmijëve!
Prandaj dhe unë kopertinën e famshme të "Charlie Ebdo" dua ta shoh vërtet si një mesazh faljeje dhe jo si provokimin e radhës. Sepse Muhamedi, Jezu Krishti, Buda e të tjerë na kanë mësuar që të falim. Dhe kur falin ata, a mund të vihet më në diskutim nëse duhet të falim ne? Përgjigjen e dini shumë mirë.
als_Latn als_Latn als_Latn als_Latn als_Latn